b'\n_START_ARTICLE_\nSanta Kruso salos\n_START_PARAGRAPH_\nSanta Kruso salos yra salynas Ramiajame vandenyne, kuris priklauso Saliamono Saloms, Temotu provincijai. Jos yra 400 km \xc4\xaf pietry\xc4\x8dius nuo Saliamono sal\xc5\xb3 grandin\xc4\x97s. Santa Kruso salos yra i\xc5\xa1 karto \xc4\xaf \xc5\xa1iaur\xc4\x99 nuo Vanuatu salyno ir priklauso Vanuatu gr\xc4\x97gn\xc5\xb3j\xc5\xb3 mi\xc5\xa1k\xc5\xb3 ekoregionui._NEWLINE_Did\xc5\xbeiausia sala yra Nendo, dar vadinama Santa Krusu (505,5 km\xc2\xb2 plotas, auk\xc5\xa1\xc4\x8diausias ta\xc5\xa1kas 549 m, vir\xc5\xa1 5000 gyventoj\xc5\xb3). Lata, did\xc5\xbeiausias miestas Nendo saloje, yra Temotu provincijos sostin\xc4\x97. Santa Kruso saloms priklauso Vanikoro (173,2 km\xc2\xb2, 800 gyventoj\xc5\xb3, i\xc5\xa1 ties\xc5\xb3 tai dvi salos: Banie ir ma\xc5\xbeesn\xc4\x97 kaimyn\xc4\x97 Teanu) ir Utupua (69,0 km\xc2\xb2, auk\xc5\xa1\xc4\x8diausias ta\xc5\xa1kas 380 m, 848 gyventoj\xc5\xb3)._NEWLINE_Santa Kruso salos yra ma\xc5\xbeiau nei 5 mln. met\xc5\xb3 am\xc5\xbeiaus ir atsirado d\xc4\x97l tektonin\xc4\x97s subdukcijos. Salas sudaro ugnikalnio pelenais padengtos klintin\xc4\x97s uolienos. Auk\xc5\xa1\xc4\x8diausias sal\xc5\xb3 ta\xc5\xa1kas yra Vanikore 924 m._NEWLINE_Santa Kruso salomis kartais vadinamos visos Temotu provincijos salos._NEWLINE_Vietiniai kalba Rifo sal\xc5\xb3-Santa Kruso sal\xc5\xb3 \xc5\xa1eimos kalbomis, kurios priklauso Austronezin\xc4\x97ms kalboms._NEWLINE_Pirmasis europietis salose buvo ispanas \xc3\x81lvaro de Menda\xc3\xb1a de Neira, kuris jose lank\xc4\x97si per antr\xc4\x85 ekspedicij\xc4\x85 Ramiajame vandenyne 1595 m. Menda\xc3\xb1a mir\xc4\x97 Nendo saloje, kuri\xc4\x85 pavadino Santa Krusu 1596 m._NEWLINE_Per Antr\xc4\x85 pasaulin\xc4\xaf kar\xc4\x85 \xc4\xaf \xc5\xa1iaur\xc4\x99 nuo sal\xc5\xb3 vyko Santa Kruso sal\xc5\xb3 m\xc5\xab\xc5\xa1is.'